รัสเซียใช้เงินเท่าไร จัดฟุตบอลโลก
ฟุตบอลโลกที่รัสเซียครั้งนี้เป็นครั้งที่ 21 รู้ไหมว่าฟุตบอลโลก 2 ครั้งก่อนหน้า มีคนดูฟุตบอลรายการนี้ไม่ต่ำกว่า 3,200 ล้านคน หรือเกือบครึ่งของคนในโลกใบนี้ และในครั้งนี้จะมีความน่าสนใจยังไง ลงทุนแมนจะมาเล่าให้ฟัง
14 มิ.ย. 2561

รัสเซียใช้เงินเท่าไร จัดฟุตบอลโลก / โดย ลงทุนแมน
ฟุตบอลโลกที่รัสเซียครั้งนี้เป็นครั้งที่ 21
รู้ไหมว่าฟุตบอลโลก 2 ครั้งก่อนหน้า
มีคนดูฟุตบอลรายการนี้ไม่ต่ำกว่า 3,200 ล้านคน
หรือเกือบครึ่งของคนในโลกใบนี้
และในครั้งนี้จะมีความน่าสนใจยังไง
ลงทุนแมนจะมาเล่าให้ฟัง
ฟุตบอลโลกครั้งนี้นับเป็นครั้งแรกของรัสเซียที่ได้เป็นเจ้าภาพ
โดยจะใช้สนามทั้งหมด 12 สนามใน 11 เมือง สำหรับการแข่งขันทั้งหมด 64 แมตช์
โดยสนามที่จุคนดูได้มากที่สุดในการแข่งขันครั้งนี้ คือ สนามลุซนิกิ สเตเดี้ยม ซึ่งมีความจุกว่า 81,006 ที่นั่ง และถือเป็นสนามฟุตบอลที่ใหญ่ที่สุดลำดับที่ 16 ของโลก
สำหรับงบประมาณในการเป็นเจ้าภาพของรัสเซียในครั้งนี้ มีมูลค่ามากที่สุดในประวัติศาสตร์ของฟุตบอลโลก และมากกว่า 3 เท่า เมื่อเทียบกับฟุตบอลโลกในปี 2010
ปี 2010 แอฟริกาใต้ใช้งบประมาณ 113,856 ล้านบาท
ปี 2014 บราซิลใช้งบประมาณ 372,160 ล้านบาท
ปี 2018 รัสเซียใช้งบประมาณ 416,000 ล้านบาท
ถ้าให้เห็นภาพง่ายๆ งบประมาณที่รัสเซียใช้จัดฟุตบอลโลก สามารถนำมาสร้างรถไฟฟ้าได้เป็นสิบสาย
แน่นอนว่าทัวร์นาเมนต์อย่างฟุตบอลโลกมักจะส่งผลกระทบในด้านเศรษฐกิจต่อประเทศเจ้าภาพด้วย
โดยเฉพาะธุรกิจให้บริการต่างๆ โรงแรม ภัตตาคาร เป็นต้น
ซึ่งธุรกิจบริการได้รับประโยชน์จากการที่แฟนบอลและนักท่องเที่ยวต่างประเทศมาเยือนในช่วงนี้ โดยคาดว่าจะมีผู้มาเยือนรัสเซียไม่ต่ำกว่า 1 ล้านคน
ตอนนี้รัสเซียมี GDP ประมาณ 40 ล้านล้านบาท คิดเป็นประมาณ 3 เท่าของ GDP ประเทศไทย
และเม็ดเงินลงทุนในเรื่องฟุตบอลโลกระหว่างปี 2013-2018 ทําให้ GDP ของประเทศรัสเซียเพิ่มขึ้นอย่างน้อย 1%
รัสเซียต้องลงทุนอะไรบ้าง? เพื่อเป็นเจ้าภาพจัดฟุตบอลโลกในครั้งนี้
เพื่อให้เห็นภาพง่ายๆ
ถ้าบ้านเราต้องการต้อนรับแขกที่มาเยือนเป็นล้านคน เราจะทำอะไรกับบ้านของเราบ้าง?
เราก็คงต้องทาสีบ้าน ตกแต่งบ้าน และสร้างสิ่งอำนวยความสะดวกต่างๆ เพื่อต้อนรับงานในครั้งนี้
สำหรับบ้านที่เป็นประเทศแล้ว
ก็คงต้องก่อสร้างสิ่งที่ใหญ่ขึ้น
ซึ่งหมายถึงระบบโครงสร้างพื้นฐาน ระบบคมนาคม สนามฟุตบอล และโรงพยาบาลแห่งใหม่ เป็นต้น
อย่างไรก็ตามเมื่อเกิดการลงทุนก่อสร้าง ก็เกิดการหมุนเวียนของเศรษฐกิจ
เรื่องนี้ทำให้รัฐบาลสามารถจัดเก็บภาษีได้ถึง 52,000 – 78,000 ล้านบาทในช่วงเวลาดังกล่าว
แต่ก็ต้องหมายเหตุว่าการใช้เงินในการก่อสร้างมากขนาดนี้ ถ้ากู้เงินมาเกินตัว และหลังจากจบงานไม่ได้ใช้ประโยชน์อะไรจากทรัพย์สินเหล่านั้น ก็อาจเป็นภาระได้เช่นกัน
ซึ่งเป็นตัวอย่างให้เห็นกันในประเทศกรีซที่จัดงานโอลิมปิกปี 2004 ทำให้เกิดปัญหากับประเทศในอีกไม่กี่ปีต่อมา
หรือการจัดงานฟุตบอลโลกในปี 2014 ของบราซิลก็เคยมีปัญหาเช่นกัน
แต่สำหรับรัสเซียที่เป็นประเทศที่มีเศรษฐกิจขนาดใหญ่แล้ว งบประมาณการก่อสร้างเท่านี้คงไม่ได้มีผลกระทบมากเท่าไร และ หนี้สาธารณะของรัสเซียอยู่ในระดับที่ต่ำมาก
หนี้สาธารณะของกรีซตอนนี้อยู่ที่ 180% ของ GDP
แต่หนี้สาธารณะของรัสเซียมีแค่ 12% ของ GDP
แล้วเราเคยนึกไหมว่า มีคนที่ติดตามดูฟุตบอลโลกกี่คนบนโลกนี้..
ปี 2010 ฟุตบอลโลกที่แอฟริกาใต้มีจำนวนคนดู 3,200 ล้านคน หรือประมาณ 46% ของจำนวนประชากรทั้งโลก
ปี 2014 ฟุตบอลโลกที่บราซิลมีจำนวนคนดู 3,200 ล้านคน หรือประมาณ 44% ของจำนวนประชากรทั้งโลก
ถ้าดูจากตัวเลขที่ผ่านแล้วจำนวนคนดูฟุตบอลโลกที่รัสเซียในครั้งนี้ก็ไม่น่าจะต่ำกว่า 3,000 ล้านคน
สำหรับทีมที่เข้าร่วมการแข่งขันในครั้งนี้ ทุกทีมจะได้รับเงินรางวัล 304 ล้านบาทอย่างต่ำ
ขณะที่ทีมชนะเลิศการแข่งขันฟุตบอลโลกในครั้งนี้จะได้รับเงินรางวัลไม่ต่ำกว่า 1,200 ล้านบาทจากฟีฟ่า
ในส่วนของประเทศไทยนั้น
แม้เราจะไม่ได้ผ่านเข้าไปเล่นในฟุตบอลโลกรอบสุดท้ายแต่ต้องถือว่าเราโชคดีที่ได้ดูฟุตบอลโลกถ่ายทอดสดครบทุกแมตช์การแข่งขัน
หลังจากหน่วยงานภาครัฐบาลและเอกชนร่วมมือกันซื้อลิขสิทธิ์ถ่ายทอดสดฟุตบอลโลกในครั้งนี้โดยเป็นเงินทั้งสิ้น 1,400 ล้านบาท เทียบกับบางประเทศที่ไม่ได้ดูทุกนัด อย่างออสเตรเลียนั้นก็มีถ่ายทอดสดเพียง 25 แมตช์เท่านั้น
งานนี้คงทำให้คอบอลหลายคนยิ้มแก้มปริกันไป เพราะถ้าเรื่องเชียร์บอลแล้ว ก็คงต้องบอกว่าคนไทยก็ไม่แพ้ชาติใดในโลกเหมือนกัน..
----------------------
ฟุตบอลโลกมีทุก 4 ปี แต่บทความเรามีทุกวัน ติดตามลงทุนแมน ได้ที่
-แอปลงทุนแมน 
-อินสตาแกรม 
-ทวิตเตอร์
-ไลน์ 
-หนังสือลงทุนแมน 3.0 ที่ร้านหนังสือชั้นนำทั่วประเทศ
----------------------
Reference
-
-
-
-
-
-
-
-
-
-
[7144].